“ปภ.” เผยน้ำหลาก 10 จ.ภาคเหนือ เดือดร้อนนับ 8 พันครอบครัว ดับ 1 ราย-สูญหาย 2 ราย
“กรมป้องกันและบรรเทาสาธารณภัย” (ปภ.) เผยน้ำหลาก-ดินสไลด์ 10 จังหวัดภาคเหนือ ทำประชาชนเดือดร้อนนับ 8 พันครอบครัว ดับ 1 ราย-สูญหาย 2 ราย เร่งประสานจังหวัดเข้าให้การช่วยเหลือ
“กรมป้องกันและบรรเทาสาธารณภัย” (ปภ.) เผยน้ำหลาก-ดินสไลด์ 10 จังหวัดภาคเหนือ ทำประชาชนเดือดร้อนนับ 8 พันครอบครัว ดับ 1 ราย-สูญหาย 2 ราย เร่งประสานจังหวัดเข้าให้การช่วยเหลือ
24 ส.ค. 2563

นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลร่องมรสุมพาดผ่านภาคเหนือและภาคตะวันออกเฉียงเหนือตอนบน ประกอบกับมรสุมตะวันตกเฉียงใต้พัดปกคลุมทะเลอันดามันตอนบน ประเทศไทย และอ่าวไทย ในช่วงวันที่ 20 ส.ค.63 ถึงปัจจุบัน ส่งผลให้เกิดน้ำไหลหลากและดินสไลด์ในหลายพื้นที่ แยกเป็น น้ำไหลหลากในพื้นที่ภาคเหนือ 10 จังหวัด  ได้แก่ น่าน แพร่ เชียงใหม่ ลำปาง พะเยา อุตรดิตถ์ ลำพูน แม่ฮ่องสอน สุโขทัย และตาก รวม 41 อำเภอ 135 ตำบล 553 หมู่บ้าน ประชาชนได้รับผลกระทบ 7,830 ครัวเรือน ผู้เสียชีวิต 1 ราย ผู้สูญหาย 2 ราย
– น่าน เกิดน้ำไหลหลาก ในพื้นที่ 10 อำเภอ ได้แก่ อำเภอเมืองน่าน อำเภอเฉลิมพระเกียรติ อำเภอเวียงสา อำเภอภูเพียง อำเภอสันติสุข อำเภอนาน้อย อำเภอท่าวังผา อำเภอแม่จริม อำเภอบ่อเกลือ และอำเภอบ้านหลวง รวม 37 ตำบล 191 หมู่บ้าน ประชาชนได้รับผลกระทบ 3,609 ครัวเรือน ผู้เสียชีวิต 1 ราย
– แพร่ เกิดน้ำไหลหลากในพื้นที่  8 อำเภอ ได้แก่ อำเภอเมืองแพร่ อำเภอร้องกวาง อำเภอสูงเม่น อำเภอสอง อำเภอลอง อำเภอหนองม่วงไข่ อำเภอวังชิ้น และอำเภอเด่นชัย รวม 47 ตำบล 227 หมู่บ้าน ประชาชนได้รับผลกระทบ 1,926 ครัวเรือน
– เชียงใหม่ เกิดน้ำไหลหลากในพื้นที่ 2 อำเภอ ได้แก่ อำเภอแม่ออน และอำเภอเวียงแหง รวม 2 ตำบล 7 หมู่บ้าน ประชาชนได้รับผลกระทบ 10 ครัวเรือน
– ลำปาง เกิดน้ำไหลหลากในพื้นที่ 7 อำเภอ ได้แก่อำเภอเมืองปาน อำเภอเมืองลำปาง อำเภอแม่เมาะ อำเภอเถิน อำเภอแม่ทะ อำเภอเกาะคา และอำเภอสบปราบ รวม 10 ตำบล 14 หมู่บ้าน ประชาชนได้รับผลกระทบ 11 ครัวเรือน
– พะเยา เกิดน้ำไหลหลากในพื้นที่อำเภอเชียงม่วน รวม 2 ตำบล 6 หมู่บ้าน ประชาชนได้รับผลกระทบ 124 ครัวเรือน
– อุตรดิตถ์ เกิดน้ำไหลหลากในพื้นที่ 3 อำเภอ ได้แก่ อำเภอเมืองอุตรดิตถ์ อำเภอท่าปลา และอำเภอพิชัย รวม 14 ตำบล 60 หมู่บ้าน ประชาชนได้รับผลกระทบ 1,179 ครัวเรือน
– ลำพูน เกิดน้ำไหลหลากในพื้นที่อำเภอบ้านธิ รวม 1 ตำบล 5 หมู่บ้าน
– แม่ฮ่องสอน เกิดน้ำไหลหลากในพื้นที่ 5 อำเภอ ได้แก่ อำเภอเมืองแม่ฮ่องสอน อำเภอปางมะผ้า อำเภอแม่ลาน้อย อำเภอขุนยวม และอำเภอปาย รวม 8 ตำบล 8 หมู่บ้าน
– สุโขทัย เกิดน้ำไหลหลากในพื้นที่ 2 อำเภอ ได้แก่ อำเภอเมืองสุโขทัย และอำเภอสวรรคโลก รวม 11 ตำบล 32 หมู่บ้าน ประชาชนได้รับผลกระทบ 963 ครัวเรือน
– ตาก เกิดน้ำไหลหลากในพื้นที่ 2 อำเภอ ได้แก่ อำเภอแม่สอด และอำเภอท่าสองยาง รวม 3 ตำบล 3 หมู่บ้าน ประชาชนได้รับผลกระทบ 8 ครัวเรือน
และเกิดเหตุดินสไลด์ในพื้นที่ภาคเหนือ 2 จังหวัด รวม 4 อำเภอ 4 ตำบล 4 หมู่บ้าน ได้แก่ แม่ฮ่องสอน เกิดดินสไลด์ในพื้นที่อำเภอเมืองแม่ฮ่องสอน รวม 1 ตำบล 1 หมู่บ้าน และเชียงใหม่ เกิดดินสไลด์ในพื้นที่ 3 อำเภอ ได้แก่ อำเภอกัลยานิวัฒนา อำเภอแม่แตง และอำเภอพร้าว รวม 3 ตำบล 3 หมู่บ้าน
ทั้งนี้ กรมป้องกันฯ ได้ประสานจังหวัด หน่วยทหาร องค์กรปกครองส่วนท้องถิ่น และหน่วยงานที่เกี่ยวข้องเร่งให้การช่วยเหลือผู้ประสบภัยในเบื้องต้น โดยขนย้ายสิ่งของไปไว้ในที่สูงและเร่งระบายน้ำท่วมขัง รวมถึงแจกจ่ายเครื่องอุปโภคบริโภค พร้อมจัดเจ้าหน้าที่สำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลัง
 